1. ------IND- 2018 0169 F-- SK- ------ 20180420 --- --- PROJET

|  |
| --- |
| FRANCÚZSKA REPUBLIKA |
|  |  |  |
| Ministerstvo hospodárstva a financií |
|  |  |  |
|  |  |  |

Nariadenie č.  z  , ktorým sa stanovujú ciele signalizačných systémov bezposádkových lietadiel a podmienky uplatnenia výnimky, ktoré sú uvedené v článku L. 34-9-2 zákonníka o poštách a elektronických komunikáciách

NOR: […]

*Dotknutá verejnosť: operátori diaľkového ovládania bezposádkových lietadiel s hmotnosťou vyššou, ako je hranica určená nariadením – výrobcovia bezposádkových lietadiel*

*Predmet: týmto textom sa stanovujú ciele elektronických a svetelných signalizačných systémov, ktorými musia byť vybavené bezposádkové lietadlá s hmotnosťou vyššou, ako je hranica určená nariadením, ako aj podmienky uplatnenia výnimky z týchto povinností a súvisiace sankcie.*

*Dátum nadobudnutia účinnosti: text nadobúda účinnosť na druhý deň po jeho uverejnení, s výnimkou ustanovení článku R. 20-25-1 a článku R. 20-25-2 zákonníka o poštách a elektronických komunikáciách, ktoré nadobúdajú účinnosť 1. januára 2019.*

*Poznámka: podľa článku L. 34-9-2 zákonníka o poštách a elektronických komunikáciách zmeneného zákonom č. 2016-1428 z 24. októbra 2016 o posilnení bezpečnosti používania civilných bezpilotných vzdušných prostriedkov musia byť bezposádkové lietadlá, iné ako štátne lietadlá, ktorých hmotnosť je vyššia, ako je hranica určená nariadením, vybavené elektronickým alebo digitálnym signalizačným systémom a svetelným signalizačným systémom. Týmto nariadením sa stanovujú ciele pridelené týmto systémom, ako aj podmienky oslobodenia od týchto povinností.*

*Odkazy: nariadenie sa prijíma na vykonanie odseku I článku 4 zákona č. 2016-1428 z 24. októbra 2016 o posilnení bezpečnosti používania civilných bezpilotných vzdušných prostriedkov. Články zákonníka o poštách a elektronických komunikáciách zmenené týmto nariadením sú v znení, ktoré vyplýva z tejto zmeny, dostupné na stránke Légifrance (http://www.legifrance.gouv.fr).*

Predseda vlády,

na základe správy ministra hospodárstva a financií,

so zreteľom na smernicu Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (kodifikované znenie), a najmä na oznámenie č. rok/XXX/F,

so zreteľom na zákonník o civilnom letectve, najmä jeho článok D. 510-3,

so zreteľom na zákonník o poštách a elektronických komunikáciách, najmä jeho článok L. 34-9-2,

so zreteľom na zákonník o vnútornej bezpečnosti, najmä hlavu V knihy VIII,

so zreteľom na zákonník o doprave, najmä jeho články L. 6100-1 a L. 6111-1,

so zreteľom na stanovisko Regulačného úradu pre elektronické komunikácie a poštové služby (Autorité de régulation des communications électroniques et des postes) z XXX,

s vyrozumením Štátnej rady (odbor ...),

vydáva toto nariadenie:

Kapitola I: Ustanovenia týkajúce sa cieľov signalizačných systémov

Článok 1

Pododdiel 6 oddielu 5 kapitoly II hlavy I knihy II predpisovej časti (nariadenia Štátnej rady) zákonníka o poštách a elektronických komunikáciách sa dopĺňa článkom R. 20-24-2 v tomto znení:

„*Čl. R. 20-24-2.-* I – Elektronický alebo digitálny signalizačný systém uvedený v prvom pododseku článku L. 34-9-2 je určený na to, aby umožňoval útvarom zodpovedným za bezpečnosť a národnú obranu, záchranným zložkám a colným úradom identifikovať a lokalizovať letiace bezposádkové lietadlá, ktorých hmotnosť je vyššia, ako je hranica určená nariadením.

„Na tento účel posiela systém elektronicky tieto informácie:

„1. identifikačné číslo elektronického alebo digitálneho signalizačného systému,

„2. súradnice zemepisnej polohy lietadla a jeho nadmorskú výšku,

„3. čas a dátum tejto zemepisnej polohy,

„4. súradnice zemepisnej polohy miesta vzletu lietadla,

„5. trasu a rýchlosť lietadla.

„Tieto informácie sa môžu prípadne a v medziach potreby poznať ich použiť na účely súdneho, administratívneho alebo spravodajského vyšetrovania a štatistického zisťovania osobami oprávnenými na tento účel.

„II – Svetelný signalizačný systém uvedený v prvom pododseku článku L. 34-9-2 je určený na to, aby umožňoval útvarom zodpovedným za bezpečnosť a národnú obranu, záchranným zložkám a colným úradom ľahšie spozorovať letiace bezposádkové lietadlá, ktorých hmotnosť je vyššia, ako je hranica určená nariadením, a odlíšiť ich od ostatných lietadiel.

„III – Vyhláškou ministra vnútra, ministra dopravy a ministra pre elektronické komunikácie sa stanovujú technické vlastnosti elektronického alebo digitálneho signalizačného systému a formát prenášaných informácií, ako aj technické vlastnosti svetelného signalizačného systému. “

**Kapitola II: Ustanovenia týkajúce sa podmienok pre výnimku z povinnej signalizácie**

**Článok 2**

Pododdiel 6 oddielu 5 kapitoly II hlavy I knihy II predpisovej časti (nariadenia Štátnej rady) zákonníka o poštách a elektronických komunikáciách sa dopĺňa článkom R. 20-24-3 v tomto znení:

„*Čl. R. 20-24-3.-* I – Bezposádkové lietadlá sú oslobodené od povinného vybavenia elektronickým alebo digitálnym signalizačným systémom:

„1. ak sa používajú na rekreačné účely vrátane súťaží a sú diaľkovo ovládané na dohľad operátorom diaľkového ovládania, ktorý je členom zväzu pridruženého k federácii uznanej na vnútroštátnej úrovni pre oblasť leteckého modelárstva uvedenej v článku D. 510-3 zákonníka o civilnom letectve, alebo multi-športovou federáciou schválenou ministrom športu, ktorá ponúka vykonávanie činnosti leteckého modelárstva, na mieste aktivity zverejnenom prostredníctvom riadne označených leteckých informácií, z ktorých vyplýva nárok na túto výnimku,

„2. ak sa používajú v uzavretých a krytých priestoroch,

„3. ak patria do kategórií lietadiel, ktoré sú uvedené v druhom pododseku článku L. 6100-1 zákonníka o doprave bez toho, aby boli dotknuté ustanovenia uplatniteľné na vojenské lietadlá a lietadlá patriace štátu, a používané colnými útvarmi a útvarmi verejnej a civilnej bezpečnosti,

„4. ak nepatria do kategórií lietadiel uvedených v druhom pododseku článku L. 6100-1 zákonníka o doprave, ale používajú sa v rámci colných, policajných a civilno-bezpečnostných úloh alebo pri implementácii techniky uvedenej v hlave V knihy VIII zákonníka o vnútornej bezpečnosti“.

„II – Bezposádkové lietadlá sú oslobodené od povinného vybavenia svetelným signalizačným systémom:

„1. ak sa používajú na rekreačné účely vrátane súťaží a sú diaľkovo ovládané na dohľad operátorom diaľkového ovládania, ktorý je členom zväzu pridruženého k federácii uznanej na vnútroštátnej úrovni pre oblasť leteckého modelárstva uvedenej v článku D. 510-3 zákonníka o civilnom letectve, alebo multi-športovou federáciou schválenou ministrom športu, ktorá ponúka vykonávanie činnosti leteckého modelárstva, na mieste aktivity zverejnenom prostredníctvom riadne označených leteckých informácií, z ktorých vyplýva nárok na túto výnimku,

„2. ak sa používajú v uzavretých a krytých priestoroch,

„3. pri vykonávaní skúšobných letov na účely testovania alebo kontroly v podmienkach vymedzených ministrom pre civilné letectvo,

„4. ak patria do kategórií lietadiel, ktoré sú uvedené v druhom pododseku článku L. 6100-1 zákonníka o doprave bez toho, aby boli dotknuté ustanovenia uplatniteľné na vojenské lietadlá a lietadlá patriace štátu, a používané colnými útvarmi a útvarmi verejnej a civilnej bezpečnosti,

„5. ak nepatria do kategórií lietadiel uvedených v druhom pododseku článku L. 6100-1 zákonníka o doprave, ale používajú sa v rámci colných, policajných a civilno-bezpečnostných úloh alebo pri implementácii techniky uvedenej v hlave V knihy VIII zákonníka o vnútornej bezpečnosti“.

**Kapitola III: Sankcie**

**Článok 4**

Do pododdielu 7 oddielu 5 kapitoly II hlavy I knihy II predpisovej časti (nariadenia Štátnej rady) zákonníka o poštách a elektronických komunikáciách sa vkladajú články R. 20-25-1 a R. 20-25-2 v tomto znení:

„*Čl. R. 20-25-1. –* Pokutou stanovenou pre priestupky štvrtej kategórie sa trestá:

„1. skutok, pri ktorom majiteľ bezposádkového lietadla prevádzkuje taký vzdušný prostriedok, ktorý nie je vybavený elektronickým alebo digitálnym signalizačným systémom požadovaným v prvom pododseku článku L. 34-9-2 a v odseku I článku R. 20-24- 2, alebo je vybavený elektronickým alebo digitálnym signalizačným systémom, ktorý nie je v prevádzkovom stave,

„2. skutok, pri ktorom majiteľ bezposádkového lietadla prevádzkuje taký vzdušný prostriedok, ktorý nie je vybavený svetelným signalizačným systémom požadovaným v prvom pododseku článku L. 34-9-2 a v odseku II článku R. 20-24 -2, alebo je vybavený svetelným signalizačným systémom, ktorý nie je v prevádzkovom stave. “

„*Čl. R. 20-25-2. –* Pokutou stanovenou pre priestupky piatej kategórie sa trestá:

„Svojvoľné vysielanie elektronickej alebo digitálnej signalizácie uvedenej v prvom pododseku článku L. 34-9-2, ktoré nezodpovedá skutočnému letu prebiehajúcemu v čase vysielania tejto signalizácie a ktoré pochádza z bezposádkového lietadla zaregistrovaného v databáze uvedenej v článku XXX zákonníka o doprave. “

**Článok 5**

V bode 12 článku R.48-1 trestného poriadku sa za slová „zákonníka o civilnom letectve“ vkladajú slová „a článkov R. 20-25-1 a R. 20-25-2 zákonníka o poštách a elektronických komunikáciách. “.

**Kapitola IV: Záverečné ustanovenia**

**Článok 6**

Ustanovenia tohto nariadenia sú platné vo Francúzskej Polynézii, na ostrovoch Wallis a Futuna a na Francúzskych južných a antarktických územiach.

**Článok 7**

Toto nariadenie nadobúda účinnosť na druhý deň po jeho uverejnení, s výnimkou ustanovení článku R. 20-25-1 a článku R. 20-25-2 zákonníka o poštách a elektronických komunikáciách, ktoré nadobúdajú účinnosť 1. januára 2019.

Článok 8

Vykonaním tohto nariadenia, ktoré bude uverejnené v *Úradnom vestníku* Francúzskej republiky, sú poverení štátny minister, minister vnútra, štátny minister, minister pre ekologickú a solidárnu transformáciu, ministerka spravodlivosti, minister hospodárstva a financií, ministerka pre zámorské územia a ministerka pri štátnom ministrovi, ministrovi pre ekologickú a solidárnu transformáciu, zodpovedná za dopravu, každý v rozsahu svojich právomocí.

Dňa .

Za predsedu vlády:

Štátny minister, minister vnútra,

Gérard COLLOMB

Štátny minister, minister ekologickej a solidárnej transformácie,

Nicolas HULOT

Ministerka spravodlivosti

Nicole BELLOUBET

Minister hospodárstva a financií,

Bruno LEMAIRE

Ministerka pre zámorské územia,

Annick GIRARDIN

Ministerka pri štátnom ministrovi, ministrovi pre ekologickú a solidárnu transformáciu, zodpovedná za dopravu,

Elisabeth BORNE